Oficiālais Vēstnesis L 347 , 23/12/1998 Lpp. 0001 - 0002



Padomes Regula (EK, EOTK, Euratom) Nr. 2778/98 (1998. gada 17. decembris), ar ko groza Regulu Nr. 422/67/EEK, Nr. 5/67/Euratom par Komisijas priekšsēdētāja un tās locekļu, Tiesas priekšsēdētāja, tiesnešu, ģenerāladvokātu un tiesas sekretāra, kā arī Pirmās instances tiesas priekšsēdētāja, locekļu un tiesas sekretāra atalgojumu EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 154. un 168.a pantu, kā arī 188.b panta 8. punktu, ņemot vērā Eiropas Ogļu un tērauda kopienas dibināšanas līgumu, jo īpaši tā 29. un 32.d pantu, kā arī 45.b panta 8. punktu, ņemot vērā Eiropas Atomenerģijas kopienas dibināšanas līgumu, jo īpaši 123. pantu un 140.a pantu, kā arī 160.b panta 8. punktu, ņemot vērā Padomes Regulu (EEK, Euratom, EOTK) Nr. 2290/77 (1977. gada 18. oktobris) par Revīzijas palātas locekļu atalgojumu [1], tā kā Padomes kompetencē ir noteikt Komisijas priekšsēdētāja un tās locekļu, Tiesas priekšsēdētāja, tiesnešu, ģenerāladvokātu un tiesas sekretāra, Pirmās instances tiesas priekšsēdētāja, locekļu un tiesas sekretāra, kā arī Revīzijas palātas locekļu atalgojumu; tā kā eiro kļūs par to dalībvalstu valūtu, kuras eiro ievieš no 1999. gada 1. janvāra [2]; tā kā eiro ir izmantotā monetārā vienība; tā kā vienā eiro ir viens simts centu; tā kā pārejas posmā tiks noteikta arī eiro atbilsme valstu valūtas vienībām [3]; tā kā Regulā Nr. 422/67/EEK, Nr. 5/67/Euratom [4] un Regulā (EEK, Euratom, EOTK) Nr. 2290/77 [5] Komisijas priekšsēdētāja un tās locekļu, Tiesas priekšsēdētāja, tiesnešu, ģenerāladvokātu un tiesas sekretāra, Pirmās instances tiesas priekšsēdētāja, locekļu un tiesas sekretāra, kā arī Revīzijas palātas locekļu pamatalgu nosaka saistībā ar to pamatalgu, kas noteikta A1 kategorijas pēdējās pakāpes ierēdņiem; tā kā, pamatojoties uz Padomes Regulu (EK, EOTK, Euratom) Nr. 2458/98 (1998. gada 12. novembris), ar kuru groza Regulu (EEK, Euratom, EOTK) Nr. 259/68, ar ko izveido Eiropas Kopienu Civildienesta noteikumus un Pārējo darbinieku nodarbināšanas kārtību [6], A1 kategorijas ierēdņu pamatalgas no 1999. gada 1. janvāra izteiks eiro; tā kā tādēļ būtu lietderīgi grozīt Regulu Nr. 422/67/EEK, Nr. 5/67/Euratom attiecībā uz reprezentācijas izdevumu piemaksu un īpašām amata piemaksām, ko pašlaik izsaka Beļģijas frankos tā, lai no 1999. gada 1. janvāra tās varētu izteikt eiro, IR PIEŅĒMUSI ŠO REGULU. 1. pants Regulā Nr. 422/67/EEK, Nr. 5/67/Euratom terminu "Beļģijas franks" aizstāj ar terminu "eiro" un Beļģijas frankos izteiktās summas aizstāj ar ekvivalentām summām eiro vienībās pēc Padomes noteikta maiņas kursa. Ja summas jānoapaļo, tad piemēro Regulas (EK) Nr. 1103/97 attiecīgos noteikumus. 2. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. Regulu piemēro no 1999. gada 1. janvāra. Regula uzliek saistības kopumā un ir tieši piemērojama visās dalībvalstīs. Briselē, 1998. gada 17. decembrī Padomes vārdā — priekšsēdētājs W. Molterer [1] OV L 268, 20.10.1977., 1. lpp. Regulā jaunākie grozījumi izdarīti ar Regulu (EK) Nr. 840/95 (OV L 85, 19.4.1995., 10. lpp.). [2] Padomes Regula (EK) Nr. 974/98 (1998. gada 3. maijs) par eiro ieviešanu (OV L 139, 11.5.1998., 1. lpp.). [3] Padomes Regula (EK) Nr. 1103/97 (1997. gada 17. jūnijs) par dažiem noteikumiem attiecībā uz eiro ieviešanu (OV L 162, 19.6.1997., 1. lpp.). [4] OV 187, 8.8.1967., 1. lpp. Regulā jaunākie grozījumi izdarīti ar Regulu (EEK, Euratom, EOTK) Nr. 3762/92 (OV L 383, 29.12.1992., 4. lpp.). [5] OV L 268, 20.10.1977., 1. lpp. Regulā jaunākie grozījumi izdarīti ar Regulu (EK) Nr. 840/95 (OV L 85, 19.4.1995., 10. lpp.). [6] OV L 307, 17.11.1998., 1. lpp. --------------------------------------------------